Victor Norman

**Victor Danielsen Norman** (1946–2024) var en norsk samfunnsøkonom og politiker for Høyre. Han var professor og rektor ved Norges handelshøyskole og arbeids- og administrasjonsminister i Bondevik II-regjeringen.

## Bakgrunn og familie
Victor Danielsen Norman ble født 24. juli 1946 i Risør. Foreldrene var Mads Victor Norman (1920–1986) og husmor Elisabeth Prebensen (1920–1976). Faren var skipsmegler, ordfører for Høyre i Risør og vararepresentant til Stortinget 1965–1969. Victor Norman gikk ut fra Kristiansand Handelsgymnasium i 1965 som bestemann i sitt kull. Han studerte økonomi i ett år ved Porterville College, og deretter tre år ved Yale University, der han tok bachelorgrad med *[[summa cum laude]]* i samfunnsøkonomi i 1969. Han hadde også en doktorgrad fra Massachusetts Institute of Technology (MIT) fra 1972. I 1975 ble han forsker og senere professor i samfunnsøkonomi ved Norges handelshøyskole (NHH) i Bergen, hvor han var rektor i perioden 1999–2001. 
 
Victor Norman var fra 2006 gift med økonomen Christine B. Meyer, som i 2023 ble byrådsleder i Bergen.

## Vitenskapelig karriere
Norman var stipendiat ved Norges almenvitenskapelige forskningsråd fra 1969 til 1971, amanuensis i skipsfartsøkonomi ved NHH fra 1971 til 1975, og professor i internasjonal økonomi ved Høyskolen i Agder i perioden 1993–1995. 

I 1983 utgav han en lærebok i internasjonal handel og likevektsteori, *En liten åpen økonomi*. Den kom i ny, utvidet utgave i 1993 under navnet *Næringsstruktur og utenrikshandel i en liten, åpen økonomi*. Boka var mye brukt som pensumbok i økonomifaget, og formidlet handelsteori ut fra norske forutsetninger som regulert arbeidsmarked og avhengighet av utenrikshandel. 

## Politisk virke
Han var arbeids- og administrasjonsminister i Kjell Magne Bondeviks andre regjering fra 2001 til mars 2004. Som minister fikk Norman i 2003 vedtatt utflytting av syv statsetater ut fra Oslo. Utflyttingen berørte over 800 ansatte. Blant utflyttede etater var Konkurransetilsynet, Luftfartstilsynet, Medietilsynet, Post- og teletilsynet, Sjøfartsdirektoratet, Direktoratet for samfunnssikkerhet og beredskap og Kystverket 

I 2011 ble han innvalgt i Bergen bystyre, etter at kumulasjon førte ham fra 73.- og sisteplass til ellevteplass på listen. Han var medlem av bystyrets finanskomité. Han satt i bystyret til 2015. Fra 1. august 2017 var han fakultetsstyreleder ved Det medisinske fakultet ved Universitetet i Bergen.

## Tobindsverk om Risørs historie
I Normans barndomsby Risør ble det i 2014/2015 besluttet å utgi et lokalhistorisk verk om byen til Risørs 300-årsjubileum i 2023.

Da det i 2015 ble kjent at en lokal redaksjonskomité hadde gitt Victor Norman oppdraget med å skrive Risørs historie, brøt det ut stor debatt om hvorvidt valget av Norman var det rette. Argumenter som ble anført i den til tider svært ampre debatten, var dels at Norman ikke var faghistoriker, dels at han kom fra en familie som hadde vært blant Risørs «ledende familier» gjennom flere generasjoner, og derfor var å anse som uskikket for jobben.

Underveis i skriveperioden holdt Norman flere foredrag i Risør om temaer knyttet til byhistorien. Risørbefolkningen ble også oppfordret til å medbringe til disse foredragene arkivstoff som kunne være av interesse for bokprosjektet.

Resultatet av Normans arbeid ble et tobindsverk med tittelen *En liten, åpen by*. Bind 2, med undertittelen *Fortellingen om Risør 1873–2018*, kom i 2019. Etter at bind 1 – om perioden 1500–1873 – var utgitt i 2021, skrev *[[Aust Agder Blad|Aust-Agder Blad]]*s anmelder at«det [er] bare å slå fast at Victor Norman var det rette valget til å skrive Risørs historie. Sett i bakspeilet når historieverket er sluttført, så har det har vært en stor fordel at det ikke var en faghistoriker, men en med kjærlighet til byen og distriktet som skrev verket.»*[[Fædrelandsvennen]]*s anmelder var også begeistret, og karakteriserte utgivelsen som «knallgod byhistorie».

Norman ble i 2022 tildelt Sørlandets litteraturpris i klassen for sakprosa, for *En liten, åpen by* *: Fortellingen om Risør 1500–1873*.

## Priser og hedersbevisninger
Norman ble i 1991 æresdoktor ved Handelshøyskolen i Stockholm. I 2009 ble han tildelt *Fridtjof Nansens belønning til fremragende forskere*, historisk-filosofisk klasse, med den tilhørende Nansenmedaljen for fremragende forskning. Norman har vært medlem av Det Norske Videnskaps-Akademi siden 1994. Han har medvirket i en rekke offentlige utvalg.

## Bibliografi

### Bøker på norsk
* 1993: *<cite>Næringsstruktur og utenrikshandel i en liten, åpen økonomi</cite>*, Cappelen. ISBN 82-00-21500-8
* 2004: *<cite>Blue notes – politikkens paradokser</cite>*, ISBN 82-419-0344-8
* 2019: *En liten, åpen by. Bind 2 : Fortellingen om Risør 1873–2018*
* 2021: *En liten, åpen by. Bind 1* *: Fortellingen om Risør 1500–1873*

### Artikler på norsk
* 

## Referanser


## Eksterne lenker
* 
* 
*